«የሃይማኖት ተቋማት የሚፈለጉት እሳት ከነደደ በኋላ ነው» የኢትዮጵያ ሃይማኖት ተቋማት ጉባኤ  «መንግሥት የሃይማኖት ተቋማትን ችላ ብሎ የትም ሊደርስ አይችልም» የፌዴራል የሥነ ምግባርና ፀረ ሙስና ኮሚሽን
«የሃይማኖት ተቋማት በመንግሥት የሚፈለጉት እሳት ከነደደና ሀገር ከፈረሰ በኋላ ነው» ሲሉ የሃይማኖት ተቋማት ጉባኤ ጠቅላይ ፀሐፊ ሊቀ ትጉሃን ቀሲስ ታጋይ ታደለ አስታወቁ፡፡ «መንግሥት የሃይማኖት ተቋማትን ችላ ብሎ የትም ሊደርስ አይችልም» ሲሉ የፌዴራል ሥነ ምግባርና ፀረ ሙስና ኮሚሽን ኮሚሽነር አቶ አየልኝ ሙሉአለም ገለጹ፡፡ ጠቅላይ ፀሐፊው ሊቀ
ትጉሃን ቀሲስ ታጋይ ጉባኤውና ኮሚሽኑ ትናንት በሥነ ምግባር ዙሪያ በጋራ ለመስራት የሚያስችላቸውን የጋራ መግባቢያ ሰነድ በፍሬንድሺፕ ሆቴል በተፈራረሙበት ወቅት እንደገለጹት፤ የሃይማኖት ተቋማት ዜጎችን በሥነ ምግባር ከማነፅ አኳያ ትልቅ ሚና አላቸው፡፡ ይሁንና በአሁኑ ወቅት ተቋማቱ በመንግሥት የሚፈለጉት ነገሮች ከተባባሱና የከፋ ችግር ካጋጠመ በኋላ ነው፡፡ ይህ
ከመሆኑ በፊት እሳት እንዳይነድ፣ ሀገር እንዳይጠፋና ትውልድም መክኖ እናዳይቀር መንግሥት ከሃይማኖት ተቋማት ጋራ በጋራ መስራት እንደሚገባው ጠቅላይ ፀሐፊው አሳስበዋል፡፡ ሥነ ምግባርን ማስተማር የሃይማኖት ተቋማት ተቀዳሚ ተልዕኳቸው መሆኑንም ተናግረው፣ በዚህ ረገድ የፌዴራል የሥነ ምግባርና ፀረ ሙስና ኮሚሽን ከተቋማቱ ጋር በሥነ ምግባር ዙሪያ ለመስራት መዘጋጀቱ ትክክለኛ መሆኑን አስታውቀዋል፡፡ የኮሚሽኑ ኮሚሽነር አቶ አየልኝ ሙሉአለም በበኩላቸው የሃይማኖት ተቋማት በመንግሥት በኩል ችላ ተብለው እንደማያውቁ ገልጸው፣ከዚህ ይልቅ ተቋማቱ እየገጠሙ ባሉ ሁለንተናዊ ሀገራዊ ችግሮች ዙሪያ ተሳታፊ ሆነው የበኩላቸውን አስተዋፅኦ እንዲያበረክቱ ጥሪ እየቀረበላቸው መሆኑን ተናግረዋል፡፡ ከዚህ ጋር በተያያዘም አንዳንድ ጊዜ በሁሉም ጉዳይ ላይ ተቋማቱ ለምን ጣልቃ ይገባሉ፤ ገለልተኛስ አይሆኑም ወይ የሚሉ አስተያየቶች እንደሚነሱም ኮሚሽነሩ ጠቅሰዋል፡፡ መንግሥት የሃይማኖት ተቋማትን ችላ ብሎ የትም ሊደርስ እንደማይችል አብራርተው፣ከሃይማኖት ተቋማት ጋር ተቀራርቦ በበርካታ ጉዳዮች ላይ እየሰራ መሆኑንም አመልክተዋል፡፡ «ሁሉም የሃይማኖት ተቋማት ነፃነታቸው ተከብሮና ተጠብቆ እንዲሁም ከመንግሥት ጋር ያላቸው ግንኙነትም ሕገ መንግሥታዊ መርህን የጠበቀ እንዲሆን ጥረት እየተደረገም ነው» ያሉት ኮሚሽነሩ፤ የሃይማኖት ተቋማት በሀገራቸው ጉዳይ ላይ የሚገባቸውን አስተዋፅኦ እንዲያበረክቱ መንግሥት አሁንም ፍላጎቱና ዝግጁነቱ እንዳለው ገልጸዋል፡፡ የጋራ መግባቢያ ሰነዱን ለማዘጋጀት ሁለት ወራትን እንደፈጀ መረጃዎች የጠቆሙ ሲሆን፣ በሰነድ ዝግጅቱ የፌዴራል ሥነ ምግባርና ፀረ ሙስና ኮሚሽን ከፍተኛ አመራሮችና ባለሞያዎች እንዲሁም ከሃይማኖት ተቋማት የተውጣጡ ኮሚቴዎች ተሳታፊ መሆናቸው ታውቋል፡፡ በቀጣይም ሰነዱ ዝርዝር እቅድ ወጥቶለት ወደ ሥራ እንደሚገባበት ለማወቅ ተችሏል፡፡